Kim Edberg Andersen (DD), 2025-01-23:
Hvis spørgeren ikke havde haft så travlt med at rejse sig op med den der replik, man havde lavet i hovedet, så havde ordføreren faktisk hørt, at jeg jo sagde det ordret.
Der var ingen rygsvømning.
Jeg sagde, at vi ikke ønsker at udtræde; vi ønsker at ændre dem.
Det sagde jeg, men der havde man travlt med ligesom at have for mange bolde i luften, må man sige.
Virkeligheden er jo ganske enkelt, at fru Inger Støjberg lavede det her center, ja, men Socialdemokraterne stemte for.
Det, jeg kan forstå nu, er, at Langelandsmodellen, som man er kommet med, vil man heller ikke have.
Og så er virkeligheden jo nok også, at det er ordførere og ikke partiformænd, der kommer herned og holder taler.
For jeg så heller ikke fru Mette Frederiksen stille sig op på talerstolen, dengang I afskaffede store bededag.
Tak for det, formand.
Det her er jo en debat, vi har tit, og undskyldningerne fra regeringspartierne bliver jo fornyet fra gang til gang.
Der sker bare aldrig rigtig noget, og det er jo, hvad det er.
Man har valgt ikke at ville gøre noget ved det, og det er jo superfair.
Men det er bare meget nemmere at gå op og sige det, for så kunne Danmarksdemokraterne slippe for at komme ned og høre på det.
Vi hører nemlig gerne på Dansk Folkeparti, fordi intentionen i beslutningsforslaget, som Dansk Folkeparti kommer med, og det, som det skal afstedkomme, jo er rigtigt, altså at man vil gøre noget ved utrygheden omkring Kærshovedgård.
Så tak til Dansk Folkeparti for at fremsætte det her beslutningsforslag.
I Danmarksdemokraterne mener vi, at udlændingene, der er på Kærshovedgård hurtigst muligt skal sendes hjem, og at de simpelt hen ikke hører til i Danmark.
Men indtil det kan lade sig gøre, bør de indkvarteres på et udrejsecenter, hvor de ikke frit kan færdes i det danske samfund på lige fod med alle med andre, der lovligt opholder sig her i landet.
Kærshovedgård huser altså nogle af de mest kriminelle personer som bandemedlemmer, voldtægtsforbrydere og terrorister, og i Danmarksdemokraterne vil vi simpelt hen ikke acceptere, at danske borgere skal leve i frygt for dem, og det er ikke rimeligt, at personer, der ikke hører til hjemme i Danmark, får lov til at skabe utryghed og terrorisere et lokalsamfund.
Derfor mener vi selvfølgelig også, at der skal gøres noget.
Der har været skudepisoder på Kærshovedgård, der har været, og der er det måske også stadig, et narkokartel på centeret, og vi ved også, at der i stigende grad er dybt radikaliserede personer, der ankommer til centeret, og det bliver heller ikke bedre af, at vi ved, at adgangskontrollen til Kærshovedgård er en tynd kop kaffe, for folk kan komme og gå, som de vil, og flere af beboerne har adgang til en bil.
Derfor er alle ingredienserne til en meget alvorlig situation simpelt hen til stede.
Naboerne og lokalsamfundet lever med en konstant utryghed, fordi regeringen siden 2019 har tilladt denne udvikling at fortsætte, og de partier, der i dag sidder ved magten, har gentagne gange lovet handling, men intet sker.
Før folketingsvalget i 2019 lovede Mette Frederiksen et nyt udrejsecenter, og før valget i 2022 kritiserede Venstre Socialdemokratiet for manglende handling, men så blev de tilbudt lædersæder, og så var den kritik væk.
Men nu, hvor Venstre og Socialdemokraterne sidder her på hænderne sammen, så gør de lige præcis det samme, altså at de bliver ved med at sidde på dem, de løfter dem ikke, og der kommer ikke ketchup ud af ketchupflasken.
Det, der danner rammen for den her debat, er forslaget om at sætte en lås på Kærshovedgård.
Derfor må vi jo tænke i helt andre baner, men så længe regeringen ikke engagerer sig i arbejdet med at ændre konventionerne og vi endnu ikke har set skyggen af en ny ambassadør – selv om det sidste, jeg har hørt, er, at der vist nu er lavet et opslag, det tog 2 år at skrive det, og det kommer til at tage mange år bare at læse de enkelte ansøgninger igennem, kan man forstå – så er den bedste måde til at holde styr på de kriminelle udlændinge at sikre, at der kun er én vej, hvor man kan komme ud og ind af Kærshovedgård.
Hvis man ikke kan lave en kunstig barriere, må vi have en naturlig barriere, og det kan være vand.
Derfor fremlagde vores formand, fru Inger Støjberg, som jo åbenbart er den eneste, der igennem nærmest det sidste årti har kunnet komme med et løsningsforslag på det her område, også et forslag om, at vi kunne sende de kriminelle udlændinge ud på en øde ø, så de kan genere færrest mulige danskere.
Det forslag blev skrottet af regeringen, og tilbage står naboerne til Kærshovedgård med problemerne med de kriminelle beboere, der er indsat der, som regeringen ikke har tænkt sig at gøre noget ved.
Ser vi på beslutningsforslaget, er det desværre ikke en realistisk løsning på de udfordringer, vi ser på Kærshovedgård, selv om vi deler Dansk Folkepartis ønske om, at disse personer ikke skal kunne færdes frit rundt i Danmark, og derfor kan Danmarksdemokraterne ikke støtte beslutningsforslaget.